Regijski NVO center – Društvo za razvijanje prostovoljnega dela Novo mesto

Rozmanova 30

8000 Novo mesto

Novo mesto, 29. 9. 2014

**Primerjava med županskimi kandidati na temo sodelovanja z nevladnimi organizacijami: Občina Kočevje**

Regijski NVO center je na vse kandidate v izbranih občinah naslovil vprašalnik, ki je namenjen ugotavljanju stališč županskih kandidatov in kandidatk o sodelovanju z društvi in drugimi nevladnimi organizacijami, ter odraža njihov odnos do nevladnih organizacij. Na vprašalnik so odgovarjali trije od petih kandidatov za župana Občine Kočevje, in sicer so odgovorili: Predrag Baković, Božidar Peteh in dr. Vladimir Prebilič. Povratne informacije nismo prejeli s strani dveh kandidatov, in sicer s strani Zlatka Ficka in Darka Hribarja.

Županski kandidati so objavljeni po vrstnem redu prejetja izpolnjenih vprašalnikov. Vsem kandidatom se za sodelovanje lepo zahvaljujemo. Za več informacij smo vam na voljo: drpdnm@gmail.com, 07 39 39 311

S spoštovanjem

Maja Žunič Fabjančič

Koordinatorka projekta Regijski NVO center

1. **Ali se strinjate, da društva in druge nevladne organizacije na področjih socialnega varstva, kulture, zdravja, športa, gasilstva idr. pomembno prispevajo k dvigu kakovosti življenja občanov?**

**Predrag Baković, Volilna konvencija OO socialnih demokratov Kočevje**

Seveda! Nevladne organizacije zagotovo predstavljajo pomemben segment pri razvoju ljudi in družbe v celoti na vseh področjih. Vsekakor dopolnjujejo aktivnosti države s svojimi idejami, predlogi in programi, s čemer se nivo kakovosti življenja ljudi izboljšuje.

**Božidar Peteh, Zbor članov OO SMC**

Vsekakor, dopolnjujejo in bogatijo ponudbo institucij ter organizacij države in lokalne skupnosti.

**Vladimir Prebilič, Liljana Štefanič in skupina volivcev**

Absolutno se strinjam, njihovo delovanje postaja celo nepogrešljivo, saj v marsikaterem pogledu odpovedujejo sistemske rešitve tako na državni, kot tudi lokalni ravni na področju boja proti marginalizaciji ranljivih skupin.

**2. Kaj bi izpostavili kot najbolj pereče probleme v občini?**

**Predrag Baković, Volilna konvencija OO socialnih demokratov Kočevje**

Najbolj pereč problem v naši občini je slabo stanje v gospodarstvu in posledično visoka stopnja nezaposlenosti. Iz tega v največji meri izhajajo tudi vse ostale težave na področju kmetijstva, turizma, infrastrukture, socialnih zadev …

**Božidar Peteh, Zbor članov OO SMC**

Nezaposlenost, socialni problemi, romska problematika, nemotiviranost – resigniranost.

**Vladimir Prebilič, Liljana Štefanič in skupina volivcev**

Na področju dela NVO-jev smo v zadnjem času uspeli doseči medsebojno povezovanje različnih društev, kar v preteklosti žal ni bila praksa. Prav tako smo uredili najemniške odnose in zagotovili prostore za delo društev. Poskrbeli smo tudi za primerno promocijo društev in predstavitev njihovega dela ter njihovih dosežkov.

**3. Pri reševanju katerih problemov vam lahko društva in druge nevladne organizacije po vašem mnenju pomagajo in kako boste društva in druge nevladne organizacije vključevali v reševanje lokalnih problemov?**

**Predrag Baković, Volilna konvencija OO socialnih demokratov Kočevje**

Glede na to, da društva in druge nevladne organizacije delujejo praktično na vseh področjih, verjamem, da imajo širok spekter predlogov in pobud pri reševanju vseh problemov v občini. Predvsem gre za probleme s področja zdravja ljudi, socialnih zadev, družine, mladih, kulture, turizma, okolja in športa. Zato si želim društva in druge NVO bolj vključiti in vzpodbuditi pri reševanju občinske problematike, spodbujati in sprejemati njihove ideje in predloge ter jih obravnavati na sejah občinskega sveta in delovnih telesih.

**Božidar Peteh, Zbor članov OO SMC**

Na področjih, kjer je možna in lažje izvedljiva aktivnost na prostovoljni osnovi in kjer gre za pomoč ljudem v stiski.

**Vladimir Prebilič, Liljana Štefanič in skupina volivcev**

Društva že vključujemo kot pomoč pri izvajanju določenih projektov: pomagajo pri snovanju strategij na različnih področjih (delu z mladino, kulturi, invalidi, starejši), pozivamo jih k podajanju predlogov pri izvajanju javnih prireditev, pozivamo jih k javnemu nastopanju in predstavljanju kot promotorjev občine Kočevje.

**4. Ali se vam zdi koristno:**

**a. Na seje občinskega sveta vabiti društva in druge nevladne organizacije, ki delujejo na področjih, o katerih razpravlja občinski svet?**

**Predrag Baković, Volilna konvencija OO socialnih demokratov Kočevje**

Zagotovo! Zlasti takrat, ko imajo že pripravljene ideje in projekte, saj jih sami lahko kvalitetnejše predstavijo svetnikom in odgovarjajo na konkretna vprašanja.

**Božidar Peteh, Zbor članov OO SMC**

Ne samo korektno, ampak tudi potrebno. So del strokovne javnosti oziroma civilne družbe.

**Vladimir Prebilič, Liljana Štefanič in skupina volivcev**

Seje občinskega sveta so javne, tako da lahko vsa zainteresirana javnost sejam prisostvuje. Povrh tega so seje posnete v avdio zapisu in objavljene na spletni strani občine, zagotovljen pa je tudi neposredni prenos na internetni televiziji. V kolikor je na dnevnem redu točka z določenega področja na katerem delujejo tudi društva, društva pisno povabimo na sejo, na sami seji pa glasujemo skladno s Poslovnikom , da omogočimo predstavnikom društev , da razpravljajo

**b. Iskati rešitve skupaj z društvi in drugimi nevladnimi organizacijami ter vključevati društva in druge nevladne organizacije v oblikovanje gradiv in rešitev še preden se obravnavajo na seji občinskega sveta?**

**Predrag Baković, Volilna konvencija OO socialnih demokratov Kočevje**

Društva in druge NVO so prisotne praktično na vseh področjih življenja in delovanja občanov, so operativna in poznajo problematiko na »terenu«. Zdi se mi pomembno, da pred pomembnimi odločitvami podajo svoja mnenja, predloge in rešitve. S tem bi dosegli, da občinski svet pred obravnavo in odločitvijo dobi celostno podobo problematike in šele nato sprejme ukrepe ali odločitve.

**Božidar Peteh, Zbor članov OO SMC**

Da vsekakor, takšen način je edino razvojni in povezujoč.

**Vladimir Prebilič, Liljana Štefanič in skupina volivcev**

Društva vključujemo v pripravo gradiv pred obravnavo na seji, tako da so gradiva vedno usklajena z pričakovanji in dejanskimi potrebami društev.

**c. Izvajanje nekaterih javnih storitev (npr. izvajanje pomoči na domu, upravljanje objektov ipd.) prenesti na društva in druge nevladne organizacije s ciljem »za enak denar več«? Na katerih področjih vidite priložnost za tovrstno sodelovanje?**

**Predrag Baković, Volilna konvencija OO socialnih demokratov Kočevje**

V naši občini že nekaj javnih storitev izvajajo društva in druge NVO. Npr. Jutro, zavod za pomoč in nego na domu ima že od leta 2001 z občino Kočevje sklenjeno koncesijo. Imamo tudi vrsto društev s področja športa, kulture, humanitarnosti, ki so aktivna in tvorno sodelujejo pri dvigu kvalitete življenja. Zagotovo pa so še področja, kjer bi ta društva lahko kvalitetno izvajala javne storitve. Tu mislim predvsem na področja iz socialnih zadev, okolja, kulture, družine in mladih.

**Božidar Peteh, Zbor članov OO SMC**

Na vseh področjih, kjer država ali lokalna skupnost ne uspeta s pomočjo svojih institucionalnimi organi.

**Vladimir Prebilič, Liljana Štefanič in skupina volivcev**

Prav sedaj smo pred dogovorom o vključitvi društev za naš program izvajanje pomoči na domu. Vsekakor se strinjamo, da imajo društva še neizkoriščene potenciale na tem področju, je pa res, da je velikokrat obstojijo tehnični zadržki pri izvajanju težjih in kompleksnejših procesov ter angažmaju društev pri tem.

**d. Za izvajanje storitev in reševanje problemov z društvi in drugimi nevladnimi organizacijami vzpostavljati javno-zasebna partnerstva? Na katerih področjih vidite priložnost za tovrstno sodelovanje?**

**Predrag Baković, Volilna konvencija OO socialnih demokratov Kočevje**

V Sloveniji so se javno - zasebna partnerstva pričela razvijati relativno pozno. Priložnosti za sodelovanje z društvi in drugimi NVO vidim na področju zdravja ljudi, kulture, turizma, športa.

**Božidar Peteh, Zbor članov OO SMC**

Kombinacija z ZJP se mi ne zdi najbolj posrečena, saj pri društvih in NGO ne gre za zasebne subjekte.

**Vladimir Prebilič, Liljana Štefanič in skupina volivcev**

Največjo težavo pri JZP vidimo v dokaj nedefinirani pravni podlagi te organizacijske oblike ter dejanskemu potencialu zasebnega kapitala pri tovrstnem sodelovanju, saj takšna oblika ne zagotavlja presežkov v poslovanju. Velika pa je izpostavljenost javne sfere, ki mora do računskega sodišča imeti popolnoma transparentno sliko poslovanja tudi v primerih JZP.

**e. Izvajati regionalne razvojne projekte tudi v sodelovanju z društvi in drugimi nevladnimi organizacijami? Na katerih področjih vidite priložnost za tovrstno sodelovanje?**

**Predrag Baković, Volilna konvencija OO socialnih demokratov Kočevje**

Program Pokolpje 2016 je celovit in dober program za razvoj naše občine, ki pa še ni zaživel tako, kot bi moral. Zato je znotraj tega potrebno predlagati posamične projekte iz vseh področij, ki jih lahko predlagajo tudi društva in druge NVO. Če bo predlagan projekt dober, menim, da je tudi izvedba le-tega mogoča v sodelovanjem s predlagateljem.

**Božidar Peteh, Zbor članov OO SMC**

Izobraževanje, vzgoja, pomoč socialno šibkim, starostnikom, edukacija za življenje,..

**Vladimir Prebilič, Liljana Štefanič in skupina volivcev**

Predvsem na področju razvoja turizma: društva kot nosilci posameznih prireditev; na področju dela z mladino, starejšimi in invalidi.

**5. Ali bi v vaši občini uvedli večletno financiranje nevladnih organizacij, ki delujejo v javnem interesu in imajo že delno zagotovljena sredstva iz državnih in evropskih virov?**

**Predrag Baković, Volilna konvencija OO socialnih demokratov Kočevje**

Menim, da bi bilo to modro, zlasti za tiste nevladne organizacije, ki imajo programe ključnega pomena za ljudi.

**Božidar Peteh, Zbor članov OO SMC**

Da, to je del moje razvojne strategije, ki temelji na dolgoročnih projektih.

**Vladimir Prebilič, Liljana Štefanič in skupina volivcev**

Večletno financiranje le v primerih, ko ima društvo že delno zagotovljene vire iz državnih in evropskih virov (t.i. lastni delež pri projektih).

**6. Ali bi v vaši občini uvedli županovo posvetovalno telo na področju nevladnega sektorja?**

**Predrag Baković, Volilna konvencija OO socialnih demokratov Kočevje**

Takšno posvetovalno telo bi bilo potrebno uvesti, vendar ne le z namenom oblikovanja politike in ukrepov, ki omogočajo kakovosten razvoj NVO in ustvarjajo spodbudno okolje za njihovo delovanje temveč tudi z namenom izvedbe konkretnih ukrepov s področja javno-koristnih storitev.

**Božidar Peteh, Zbor članov OO SMC**

Ne samo to, jaz bi vključil v to čim širši spekter civilne družbe. Predvsem pri obravnavi strateških razvojnih ih dokumentov in pri posebni obravnavi posameznih programov.

**Vladimir Prebilič, Liljana Štefanič in skupina volivcev**

Vsekakor.

**7. Ali boste pri sprejemanju strateških dokumentov aktivno vključevali nevladne organizacije, ki delujejo na področjih, ki jih strateški dokumenti obravnavajo (mladina, kultura ipd.)?**

**Predrag Baković, Volilna konvencija OO socialnih demokratov Kočevje**

Izhajajoč iz dejstva, da imajo NVO realno sliko o stanju na določenem področju, menim, da jih je nujno potrebno vključevati v proces sprejemanja strateških dokumentov, saj lahko s tem znatno pripomorejo k učinkovitemu reševanje neke problematike.

**Božidar Peteh, Zbor članov OO SMC**

Kot sem že prej navedel, je to eden od ciljev mojega programa.

**Vladimir Prebilič, Liljana Štefanič in skupina volivcev**

Jih že vključujemo in jih tudi bomo v prihodnje.